PewDiePie

Feliksas Arvidas Ulfas Šelbaris, kitaip žinomas kaip PewDiePie (šved. Felix Arvid Ulf Kjellberg; g. 1989 m. spalio 24 d.) – švedų „YouTube“ turinio kūrėjas ir pramoginio turinio komentatorius, žinomas dėl savo „YouTube“ vaizdo įrašų. „PewDiePie“ buvo labiausiai prenumeruojamas „YouTube“ kanalas nuo 2013 iki 2019 m. PewDiePie savo kanalą užregistravo 2010 m. Iš pradžių dalinosi vaizdo įrašais, kuriuose žaidė siaubo ir veiksmo vaizdo žaidimus. Jo kanalo populiarumas pastebimai išaugo per ateinančius dvejus metus, o 2012 m. liepą jo kanalą jau prenumeravo 1 milijonas vartotojų. Augant kanalui, jo vaizdo įrašų turinio stilius tapo įvairesnis. 

F. Šelbaris pirmą kartą tapo labiausiai prenumeruojamu kūrėju 2013 m. rugpjūčio 15 d. (Jį 2013 m. pabaigoje trumpai aplenkė „YouTube Spotlight“). Titulą jis išlaikė iki 2019 m. pradžios, kai po ilgos kovos jį aplenkė Indijos įrašų kompanija „T-Series“. Dvejus metus (nuo 2014 m. gruodžio 29 d. iki 2017 m. vasario 14 d.) Šelbario kanalas buvo žiūrimiausias kanalas „YouTube“ platformoje. Iki 2019 m. gruodžio mėnesio Pewdiepie kanalą prenumeravo daugiau nei 102 milijonų vartotojų. Jo vaizdo įrašai buvo peržiūrėti daugiau nei 24 milijardus kartų. 2016 m. amerikiečių žurnalas „Time“ pavadino jį vienu iš 100 įtakingiausių pasaulio žmonių.

Biografija

Ankstyvieji gyvenimo metai
Gimė Geteborge, Švedijoje, Lotos Kristin Johanos (Lotta Kristine Johanna) ir Ulfo Kristijano Šelbario (Ulf Christian Kjellberg) šeimoje, kur augo su vyresne seserimi Fani (Fanny). Vaikystėje mėgdavo žaisti žaidimus per SNES. Vidurinėje mokykloje bėgdavo iš pamokų, kad pažaistų su draugais vaizdo žaidimus interneto kavinėje. Baigęs mokyklą įstojo į Chalmerso technologijų universitetą, bet 2011 m. mokslus metė. Buvo manoma, kad išstojo iš universiteto, nes norėjo tęsti karjerą, kaip „Youtube“ turinio kūrėjas, bet 2017 metais Feliksas paneigė gandus pasakydamas, kad jam tiesiog nepatiko jo studijuojamas dalykas.

Asmeninis gyvenimas 

2019 m. rugpjūčio 19 d. vedė italų vaizdo tinklaraštininkę ir rūbų dizainerę Marciją Bizonin (Marzia Bisognin). Draugystės pradžioje pora bendravo internetu, kol 2013 m. nusprendė apsigyventi kartu Braitone ir Hove, Anglijoje. Vėliau Feliksas atskleidė, kad pasirinko gyventi Anglijoje dėl geresnio interneto.

„Youtube“ karjera 

Feliksas užsiregistravo „Youtube“ platformoje 2006 m. vardu „Pewdie“. Jis paaiškino, kad „Pew“ yra lazerio skleidžiamas garsas, o „die“ reiškia mirti. Tačiau užmiršęs paskyros slaptažodį, 2010 m. balandžio 29 d., susikūrė naują paskyrą pavadinimu „Pewdiepie“. Karjeros pradžioje Pewdiepie daugiausia kūrė „Let‘s play“ stiliaus vaizdo įrašus. Labiausiai išpopuliarėjo vaizdo įrašai, kuriuose Pewdiepie žaidė kompiuterinius siaubo žaidimus.

„Pewdiepie“ kanalas populiarėjo labai greitai. 2011 m. jį jau prenumeravo 60 000 sekėjų, 2012 metais – 1 milijonas. 2013 m. sekėjų skaičius siekė 19 milijonų, taip padarydamas kanalą labiausiai sekamu „YouTube“ platformoje. Kanalo augimas nesustojo, 2016 metais pasiekė 50 mln. gruodžio 8 d. „YouTube“ pasveikino Pewdiepie padovanodamas vienetinį „Bro fist“ formos paleidimo mygtuką. 

2019 m. rugpjūčio 28 d. Pewdiepie tavo pirmuoju individualiu „YouTube“ turinio kūrėju, kurį seka 100 mln. sekėjų. Tačiau pirmasis kanalas, kuris pasiekė 100 mln. sekėjų skaičių buvo indų muzikos įrašų kompanijos „T-Series“ kanalas. Kurį laiką prieš abiem kanalams pasiekiant 100 mln. sekėjų ribą tarp jų vyko varžybos. Pewdiepie išleido muzikos klipą, pajuokianti „T-Series“, kuriame teigė, kad „T-Series“ naudoja botus padidinti sekėjų skaičiui. Po šito muzikos klipo Pewdiepie sekėjai prasidėjo judėjimą „Subscribe to Pewdiepie“ (), kurio metu per visas socialines platformas skatino kitus žmones sekti Pewdiepie. Judėjimas buvo sėkmingas, nes vien tik per 2019 metų gruodį Pewdiepie kanalą užsiprenumeravo 6,62 milijonai vartotojų. Nepaisant to, kovo 27 d. tokiu pačiu greičiu augantis „T-Series“ kanalo populiarumas galutinai nulėmė jų pergalę.

Kontroversijos 
2017 m. sausį Šelbaris pasidalino vaizdo įrašu, kur būta rasistinių komentarų. Šis vaizdo įrašas sukėlė kritikos bangą „Twitter“ platformoje. Kitame vaizdo įraše Šelbaris rodė vaizdo fragmentą, kuriame laikomas užrašas „Mirtis visiems žydams“. Vėliau interneto įžymybė tvirtino, kad jis nėra nusistatęs žydų atžvilgiu ir tik norėjo parodyti, „kokia nenormali ši svetainė“. Pastarasis įrašas sulaukė neigiamų įvertinimų iš žiniasklaidos: ne viena publikacija rašė apie Šelbarį kritiškai, tvirtindami, kad jo humoras  – nepagrįstas ir padeda normalizuoti tokias radikalias ideologijas, kaip fašizmas, neonacizmas ir baltųjų supremacizmas. Žurnalas „The Wall Street Journal“ tvirtino, jog tai ne pirmas kartas, kuomet Šelbario kalba ir pateikiamas audiovizualinis turinys pasižymi antisemitizmo elementais. Nors PewDiePie vėliau ir atsiprašė, „Google Preferred“ į šią kontroversiją sureagavo ir panaikino jam numatytą reklamavimo programą ir atšaukė „YouTube Red“ rengtą antrąjį „Scare PewDiePie“ () sezoną.

Išnašos 

Švedijos asmenybės
Tinklaraštininkai
YouTube kanalai